《哭临漳令王子声 其二》
明代·袁宏道

垂头再哭哭声哑，长夜幽幽悲逝者。破玉锤珠可惜人，天何言哉无知也。

三哭眼酸泪枯欲流不得流，焚香告天愿天为我开咽喉。

颜渊鲁高士，胡为三十一而死休。灵均楚直臣，云何枯槁江潭望君门而媒蹇修。

云何为而投阁，贺何为而赋楼。渴何为而病马，癞何为而疾牛。

龙何愚而触网，鳌何细而随钩。山何卑而成水，海何升而为丘。

圣者不能言，愚者不能忧。释迦与老子，眯矇双白头。

即如王子声，高第十二秋。穷年只淹蹇，低眉拜督邮。

谗言复间之，刺心如戈矛。缠棺布三尺，栖身土一抔。

嗟乎子声，汝生不能一日牙牌黑须拱手长安道，又不能拂衣故园补缀先人草。

万里迢遥魄伴魂，一具瘦骨官送老。福君何其薄，夺君何其早。

和氏空有泣，楚国无以宝。天不平，地不平，吁嗟乎王子声。

作者简介：袁宏道（1568～1610）明代文学家，字中郎，又字无学，号石公，又号六休。汉族，荆州公安（今属湖北公安）人。宏道在文学上反对“文必秦汉，诗必盛唐”的风气，提出“独抒性灵，不拘格套”的性灵说。与其兄袁宗道、弟袁中道并有才名，合称“公安三袁”。